
Par Olaines novada pašvaldības apbalvojuma piešķiršanu
akciju sabiedrības “Olaines ūdens un siltums”

valdes priekšsēdētājam Mārcim Mazuram
Tiek dots vārds: Andrim Bergam

2026.gada 22. un 23.augustā Latviju, tostarp Olaines novadu, skāra spēcīga vētra, kas radīja izaicinājumus iedzīvotājiem, pašvaldībai, kapitālsabiedrībai – AS “Olaines ūdens un siltums”, operatīvajiem dienestiem un citām iesaistītajām institūcijām. Vētras rezultātā krita koki, lūza zari, bojāti elektrotīkli, līdz ar to tika būtiski traucēta elektroapgāde un ūdensapgāde un kanalizācijas sistēmu darbība, kā arī piedzīvotas neparedzētas situācijas, piem., sakaru traucējumi. Šī krīze Olaines novadā bija smags pārbaudījums visām iesaistītajām pusēm, tajā skaitā akciju sabiedrībai “Olaines ūdens un siltums”, jo bez elektroapgādes un sakariem bija jāatrisina vairākas tehniskās problēmas, lai iedzīvotājiem būtu pieejams ūdens un pilnvērtīgi darbotos kanalizācijas sistēma. 
AS “Olaines ūdens un siltums” darbu avārijas režīmā sāka jau naktī no 22. uz 23.augustu, kad tika pārtraukta  siltumapgāde, kas nodrošina karstā ūdens padevi. Lai nodrošinātu uzņēmuma pamatpakalpojumu nepārtrauktību, tika mobilizēti uzņēmuma darbinieki un operatīvi organizēti nepieciešamie tehniskie risinājumi.

Sarežģītos apstākļos, kad sakaru trūkuma dēļ nebija iespējams izmantot ierastos saziņas līdzekļus, nepieciešamā informācijas aprite un darbinieku iesaiste tika nodrošināta klātienē, tajā skaitā braucot pie speciālistiem uz mājām. 
Ar dīzeļdegvielu darbināmiem ģeneratoriem tika nodrošināta ūdensapgādes un kanalizācijas sistēmu darbība Stūnīšu un Lubaušu apkaimē un notekūdeņu attīrīšanas iekārtu darbība Olainē.
Laikā, kad centralizētā ūdensapgādes sistēma Olaines pilsētā nebija pieejama, iedzīvotājiem tika nodrošināta dzeramā ūdens pieejamība, organizējot ūdens piegādi ar ūdens cisternu. Tāpat uz laiku tika nodrošināta ūdens padeve ūdensapgādes sistēmā daudzdzīvokļu mājās, lai iedzīvotāji papildinātu ūdens rezerves (ūdens padeve ūdensapgādes sistēmā bija iespējama, uz laiku izmantojot ģeneratoru no notekūdeņu attīrīšanas iekārtām).
Saņemot Zemessardzes 17. kaujas atbalsta bataljona piegādātos ģeneratorus, ūdensapgādes un kanalizācijas sistēmu darbība Olaines pilsētā tika nodrošināta ar ģeneratoru palīdzību līdz elektroapgādes atjaunošanai.
Pēterniekos elektroapgādes pārtraukums bija ilgstošs. Lai Pēternieku iedzīvotājiem būtu pieejams ūdens, AS “Olaines ūdens un siltums” 24.augustā dzeramo ūdeni piegādāja ar ūdens cisternu, savukārt 25.augustā ūdensapgādi nodrošināja centralizēti ar ģeneratora palīdzību.
Sākot ar 23.augustu, akciju sabiedrība “Olaines ūdens un siltums” aktīvi iesaistījās arī vētras seku likvidēšanā, tostarp nokritušo koku novākšanā. 
Minēto darbu nodrošināšanā būtiska nozīme bija akciju sabiedrības “Olaines ūdens un siltums” valdes priekšsēdētāja Mārča Mazura profesionālajai vadībai, spējai operatīvi mobilizēt un koordinēt uzņēmuma darbiniekus, pieņemt lēmumus sarežģītos un mainīgos apstākļos, kā arī sadarboties ar Olaines novada sadarbības teritorijas civilās aizsardzības komisiju un pašvaldību. Viņa vadībā uzņēmums nodrošināja iedzīvotājiem būtisko ūdensapgādes un kanalizācijas pakalpojumu pieejamību un iesaistījās vētras seku novēršanā.

Ņemot vērā iepriekš minēto, Olaines novada domes 2015.gada 20.maija nolikuma Nr.7 “Olaines novada pašvaldības apbalvojumu nolikums” 2.3., 5., 8.3. un 16.1.punktu un, pamatojoties uz Pašvaldību likuma 10.panta pirmās daļas 21.punktu, atklāti balsojot ar 13 balsīm par – A.Bergs, M.Ribickis, I.Brence, D.Ivanovs, A.Vurčs, J.Kudiņš, T.Ritums, L.Šmite, I.Čukure, A.Geržatovičs, A.Lukaševics, J.Precinieks, M.Vanags, pret nav, atturas nav, dome nolemj: 
1. Piešķirt akciju sabiedrības “Olaines ūdens un siltums” valdes priekšsēdētājam Mārcim Mazuram, personas kods_, Olaines novada pašvaldības apbalvojumu – Pateicības rakstu par profesionālu vadību, spēju operatīvi mobilizēt un koordinēt kolektīvu sarežģītos un mainīgos apstākļos, sadarbību ar Olaines novada sadarbības teritorijas civilās aizsardzības komisiju un pašvaldību, personīgo ieguldījumu krīzes situācijas pārvarēšanā 2026.gada 22. un 23.augustā un vētras seku likvidēšanā.

2. Pilnvarot Olaines novada pašvaldības domes priekšsēdētāju Andri Bergu pasniegt Mārcim Mazuram Pateicības rakstu. 

